C 152/192
LV
Eiropas Savienības Oficiālais Vēstnesis
6.4.2022.
Eiropas Ekonomikas un sociālo lietu komitejas atzinums par tematu “Priekšlikums Eiropas Parlamenta un Padomes regulai, ar ko attiecībā uz darbības jomu, izpildes noteikumu vienkāršošanu, dalībvalstu 2030. gada mērķrādītāju noteikšanu un apņemšanos zemes izmantojuma, mežsaimnie­ cības un lauksaimniecības sektorā līdz 2035. gadam kopīgi panākt klimatneitralitāti groza Regulu (ES) 2018/841 un attiecībā uz monitoringa, ziņošanas, progresa apsekošanas un izskatīšanas uzlabošanu groza Regulu (ES) 2018/1999” (COM(2021) 554 final) (2022/C 152/32)
Ziņotājs: Anastasis YIAPANIS
Atzinuma pieprasījums
Eiropas Parlaments, 13.9.2021.
Padome, 17.9.2021.
Juridiskais pamats
Līguma par Eiropas Savienības darbību 304. pants un 192. panta 1. punkts
Atbildīgā specializētā nodaļa
Lauksaimniecības, lauku attīstības un vides specializētā nodaļa
Pieņemts specializētās nodaļas 25.11.2021. sanāksmē Pieņemts plenārsesijā
8.12.2021.
Plenārsesija Nr.
565
Balsojuma rezultāts (par/pret/atturas)
145/1/3
1.
Secinājumi un ieteikumi 1.1.
EESK ir nopietni iesaistījusies cīņā pret klimata pārmaiņām un pilnībā piekrīt, ka ir jāievieš efektīvi un tūlītēji pasākumi.
Gan valsts, gan privātajam sektoram ir saskaņoti jārūpējas, lai panāktu pilsoņu un vietējo kopienu aktīvu iesaistīšanos, atbalstu un ieinteresētību, kā arī jāveido papildu finansējums, lai atbalstītu pāreju uz mazoglekļa ekonomiku.
1.2.
Eiropu ir skāruši nepieredzēti mežu ugunsgrēki un plūdi vienlaikus ar ārkārtīgi postošiem sausuma un karstuma periodiem.
Viedā un ilgtspējīgā veidā apsaimniekojot ūdens resursus, var ievērojami uzlabot Eiropas Savienības spēju mazināt un apkarot ugunsgrēkus un paaugstināt tās spēju izturēt spēcīgas lietusgāzes, plūdus un sausumu.
1.3.
Klimata pārmaiņas un biodaudzveidības samazināšanās ir savstarpēji saistītas problēmas, un tās jārisina kopā.
Lai aizsargātu dabiskās ekosistēmas un lai ar zemes izmantošanu saistītās nozares varētu pildīt savu svarīgo sociālo un ekonomisko lomu, ir jānovērš dzīvotņu izzušana, piesārņošana, dabas resursu pārmērīga izmantošana un invazīvu sugu izplatīšanās.
1.4.
Dalībvalstīm būtu jāizstrādā tiesiskais regulējums, kas mudinātu lauksaimniekus un mežu apsaimniekotājus izmantot jaunus ilgtspējīgus darījumdarbības modeļus, kuri veicinātu biodaudzveidību, piemērot aprites ekonomikas noteikumus un nodrošināt ilgtspējīgu biomasas ražošanu.
EESK aicina izstrādāt valsts mēroga atjaunošanas programmas augstas kvalitātes mitrājiem un uzskata, ka mitrāju radītās emisijas būtu jāsāk uzskaitīt pēc iespējas drīzāk, nevis tikai no 2026. gada.
1.5.
Tā kā klimata pārmaiņu mazināšana ir pasaules mēroga izaicinājums, EESK uzskata, ka papildus ES darbam ir jānotiek mērķtiecīgām, efektīvām ārējām diskusijām par tūlītēju pasaules mēroga līdzdalību, taisnīgu sloga sadali un godīgu konkurenci.
1.6.
EESK aicina plaši veicināt un atbalstīt ilgtspējīgus lauksaimniecības prakses veidus, piemēram, augseku, organisko atkritumu reģenerāciju, precīzo lauksaimniecību, permakultūru utt.
Visās dalībvalstīs ir rūpīgi jāpārvalda zemes resursi, nodrošinot pienācīgu līdzsvaru starp konkurētspēju un ilgtspēju, kā arī nepieciešamās finansēšanas iespējas.
EESK atzinīgi vērtē Komisijas nodomu ierosināt tiesisko regulējumu attiecībā uz oglekļa piesaisti lauksaimniecības nozarē.